Premierul Viorica Dăncilă a anunțat, la începutul ședinței de Guvern de la Alba Iulia, că Guvernul va aproba astăzi prin memorandumuri două acorduri în Construcții și Educație. Acestea prevăd introducerea salariului minim brut lunar în domeniul construcțiilor de trei mii de lei „și alte măsuri suplimentare pentru combaterea muncii la negru în acest sector”, a arătat Dăncilă.

În privința Educației, premierul a arătat că „vor fi acordate două salarii brute pe an pentru dezvoltarea personală și materiale didactice, acordarea unei sume de până la cinci mii de euro pentru achiziția și modernizarea unei locuințe pentru personalul didactic din mediul rural.

Va fi acordată o primă de instalare în cuantum de trei salarii medii brute pe economie pentru personalul didactic care se titularizează în mediul rural. Cadrelor didactice cu o vechime de minimum 30 de ani li se acordă la pensionare șase salarii medii brute pe economie.”, a conchis Dăncilă.